Nr. 24803/08.09.2021

Dosar X.D.2

**ANUNȚ**

de deschidere a apelului de solicitări pentru acordarea ajutorului de stat în baza Schemei de ajutor de stat pentru stimularea activității companiilor aeriene în contextul crizei economice generate de pandemia COVID-19

Consiliul Judeţean Mureş, în calitate de furnizor de ajutor de stat în cadrul Schemei de ajutor de stat pentru stimularea activității companiilor aeriene în contextul crizei economice generate de pandemia COVID-19 anunță prin prezenta, deschiderea apelului de solicitări pentru acordarea ajutorului de stat în valoare totală de 1.150.000 de euro.

Datele de contact ale furnizoruluiajutorului de stat:

Consiliul Județean Mureș

Sediul: Piața Victoriei, nr.1, Municipiul Târgu Mureș, Județul Mureş

E-mail: cjmures@cjmures.ro

Datele de contact ale Administratorului al schemeide ajutor de stat:

Regia Autonomă „Aeroportul Transilvania Târgu Mureș”

Sediul: Șoseaua Tg-Mures-Luduș (E 60) km.14,5, Județul Mures, loc. Vidrasău

E-mail: office@transylvaniaairport.ro

**1. Obiectivul schemei**

Obiectivul măsurii este susţinerea activităţii operatorilor aerieni care reiau sau încep operaţiunile de zboruri interne şi internaţionale la/de la Aeroportul Transilvania Târgu Mureș a căror activitate a fost perturbată de pandemia COVID 19.

**2. Temei legal**

Tratatul privind Funcționarea Uniunii Europene (TFUE), art. 107 alin. (3) lit. „b”.

Comunicarea Comisiei Europene (2020/C9II/01) „Cadru temporar pentru măsuri de ajutor de stat de sprijinire a economiei în contextul actualei epidemii de COVID-19”,publicată în Jurnalul Oficial al Uniunii Europene din 20 martie 2020, cu modificările și completările ulterioare;

Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare;

Decizia Comisiei Europene nr.5171/07.07.2021 – Ajutor de stat SA 63319(2021/N)- România Covid -19 Schemă deajutor de stat pentru companiile aeriene care operează zboruri pe AeroportulTransilvania Târgu Mureș.

Hotărârea Consiliului Județean Mureș nr.118 din 29.07.2021 privind aprobarea schemei de ajutor de stat pentru susținerea activității operatorilor aerieni în contextul crizei economice generate de epidemia de coronavirus „COVID-19”. ([Hotrarea 118/2021](http://www.cjmures.ro/Hotariri/Hot2021/hot118_2021.pdf) și [anexa](http://www.cjmures.ro/Hotariri/Hot2021/anexa_hot118_2021.pdf))

**3. Condiţii de eligibilitate**

Pot beneficia de ajutor de stat în baza schemei companiile aeriene care îşi iau angajamentul de a opera zboruri regulate pe/de pe Aeroportul Transilvania Târgu Mureș, și îndeplinesc următoarele criterii de eligibilitate:

1. dețin o licență de operare aeriană emisă în conformitate cu Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviaţiei civile și de înfiinţare a Agenţiei Uniunii Europene pentru Siguranţa Aviaţiei, de modificare a Regulamentelor (CE) nr. 2111/2005, (CE) nr. 1008/2008, (UE)nr. 996/2010, (UE) nr. 376/2014 și a Directivelor 2014/30/UE și2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE)nr. 216/2008 ale Parlamentului European și ale Consiliului și a Regulamentului (CEE) No 3922/91 al Consiliului; (se va atașa copie licență de operare)
2. dețin o asigurare obligatorie împotriva accidentelor în ceea ce privește pasagerii, bagajele, mărfurile și terţele părţi în conformitate cu condiţiile Regulamentul (CE) nr. 785/2004 al Parlamentului European și al Consiliului din 21 aprilie 2004 privind cerințele de asigurare a operatorilor de transport aerian și a operatorilor de aeronave; (se va atașa copie asigurare )

c) nu figurează pe lista neagră a Comisiei Europene privind companiile aeriene care nu reușesc să îndeplinească standardele de siguranță, publicată la adresa: http://ec.europa.eu/transport/air-ban/ - Completare declarație conform -*Formular nr.1*;

d) dețin un certificat european de operator aerian (AOC) sau un alt document similar eliberat de o autoritate competentă din țara lor de origine;(se va atașa copie certificat european de operator aerian)

e) să nu fi primit un alt ajutor în România conform secțiunii 3.1 din Cadru temporar pentru măsuri de ajutor de stat de sprijinire a economiei în contextul actualei epidemii de COVID-19, sau dacă a primit, suma totală a ajutorului primit împreună cu cel solicitat în baza prezentei scheme să nu depășească 1.800.000 euro– Completare Declarație conform *Formular nr.2;*

f) să nu fie emise împotriva lor decizii ale Comisiei Europene de recuperare a unui ajutor de stat sau în cazul în care asemenea decizii au fost emise acestea au fost executate, conform dispozițiilor legale în vigoare –Completare Declarație conform -*Formular nr.3;*

g) să nu se fi aflat în dificultate la data de 31.12.2019, aşa cum această noțiune este definită la art.2, pct.18 din REGULAMENTUL (UE) nr.651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, modificat și completat prin Regulamentul (UE) nr.1084/2017 - Completare declarație conform -*Formular nr.4*, la care se va anexa situaţiile financiare încheiate la 31.12.2019 şi dovada înregistrării la autorităţile statului, conform legislaţiei din statul în care este înregistrat operatorul aerian;

h) în situaţia în care compania a efectuat zboruri regulate de la/către Aeroportul Transilvania Târgu Mureș în 2019, se angajează să aloce cel puţin 50% din capacitatea operată în anul 2019 pentru o perioadă de 12 luni consecutive între data semnării contractului de finanțare a ajutorului financiar și 31.12.2022 –Se va completa angajament -*Formular nr.5;*

i) în situația în care compania nu a efectuat zboruri de la /către Aeroportul Transilvania Târgu Mureș,în 2019, se angajează să asigure o capacitate de cel puţin 20.000 locuri pentru o perioadă de 12luni consecutive între data semnării contractului de finanțare a ajutorului financiar și 31.12.2022- Se va completa angajament -*Formular nr.6;*

j) depune un angajament scris de a efectua zboruri regulate de la/către Aeroportul Transilvania Târgu Mureș, în care să se precizeze rutele și frecvențele săptămânale, propuse pentru operațiunile de zbor de la/către acest aeroport-Se va completa angajament - *Formular nr.7*;

**4. Bugetul alocat**

Bugetul total alocat schemei de ajutor este de 1.150.000 EUR (echivalent în lei 5,75 milioane lei calculat la cursul estimat de 5 lei/euro)

Ajutorul ce se poate acorda unei companii nu poate depăşi 600.000 EUR (echivalent în lei de aproximativ 3.000.000).

Toate solicitările primite în termen vor fi examinate și vor fi supuse evaluării în vederea acordării ajutorului de stat doar cele care îndeplinesc condițiile de eligibilitate. Solicitanții selectați vor primi 2 EUR per loc alocat în funcție de punctajul obținut și în limita bugetului disponibil.

Ajutorul de stat va fi plătit de către Consiliul Județean Mureș în tranșe lunare, pe baza documentelor justificative întocmite de compania aeriană și depuse la administratorul schemei de ajutor, până în data de 5 a lunii următoare celei pentru care se solicită plata.

Administratorul schemei de ajutor va efectua verificări lunare de conformitate cu privire la capacitatea alocată de companiile aeriene în ceea ce privește zborurile către / de la Aeroportul Transilvania Târgu Mureș și va întocmi un raport care să compare numărul de locuri asumate de compania aeriană în contractul de finanțare a ajutorului financiar și numărul de locuri alocate efectiv de către compania aeriană către/de la Aeroportul Transilvania. Raportul de comparare se va transmite la autoritatea publică județeană până în data de 10 a lunii următoare celei pentru care se solicită plata, împreună cu documentele justificative depuse de către compania aeriană și va sta la baza decontării și regularizării ajutorului de stat acordat.

În cazul în care compania aeriană înregistrează situații în care anumite curse aeriene care fac parte din categoria celor pentru care s-a obligat să le efectueze nu pot fi operate din cauza unor restricții impuse de statele naționale de expediție, respectiv de destinație, aceasta va notifica Regia Autonomă Aeroportul Transilvania Târgu Mureş în cel mult 2 zile de la expirarea perioadei ce se va supune decontării prin susțineri cu documente justificative, iar în cazul în care anumite curse nu vor putea fi operate din cauza unor condiții atmosferice nefavorabile și neprevăzute, notificarea împreună cu documente justificative emise de autoritatea de meteorologie din statul în care este împiedicată desfășurarea cursei se va transmite în cel mult 48 de ore de la apariție.

**5. Evaluarea cererilor depuse**

i. Evaluarea criteriilor de eligibilitate

Companiile aeriene interesate, trebuie să transmită cererile de ajutor împreună cu documentele doveditoare îndeplinirii criteriilor de eligibilitate, menţionate la punctul 2 din prezentul anunț, în format electronic pe adresa de e-mail office@transylvaniaairport.ro.

ii. Pentru selectarea beneficiarilor, în vederea acordării ajutorului de stat, se vor utiliza următorii factori de evaluare:

-numărul de destinații propuse pentru a fi operate,

-numărul de zboruri pe săptămână (zboruri / săptămână x frecvențe de operare),

- capacitatea (numărul) de locuri alocate pentru o perioadă de 12 luni.

Scorul pentru fiecare factor de evaluare va fi următorul:

|  |  |
| --- | --- |
| Factor de evaluare | Puncte maxime |
| 1. Numărul de destinații propuse să fie operate | 40 |
| 2. Număr de zboruri / săptămână (destinații / săptămână x frecvențe de operare) | 30 |
| 3. Capacitatea (numărul) de locuri alocate pentru o perioadă de 12 luni | 30 |
| TOTAL | 100 |

**Metoda de calcul**

- Punctajul pentru fiecare solicitant va fi calculat după cum urmează:

a. Pentru fiecare dintre factorii de evaluare, cea mai bună ofertă va primi punctajul maxim. De exemplu: Pentru cel mai mare număr de rute propuse spre a fi reluate sau lansate, se va acorda punctajul maxim alocat pentru factorul de evaluare, respectiv 40 sau 30 de puncte.

b. Pentru alte oferte sub maxim, punctajul va fi calculat în mod proporțional după cum urmează:

P (punctajul) = (oferta x punctajul maxim) / cea mai bună ofertă

Scorul total al ofertei va rezulta din însumarea scorurilor obținute pe fiecare factor. Ofertele vor fi ierarhizate descrescător în funcție de scorul total .

Operatorul clasat pe primul loc va primi cea mai mare sumă, dar nu mai mult de 600.000 euro stabilită ca plafon maxim.

Consiliul Județean Mureș va încheia cu beneficiarii calificați contracte de acordare a ajutorului financiar, în funcție de capacitatea asumată (2 euro/loc alocat), până la epuizarea completă a bugetului.

După finalizarea procedurii de selecție de către administratorul schemei – Regia Autonomă „Aeroportul Transilvania Târgu Mureș” și transmiterea rezultatului selecției la autoritatea publică județeană, aceasta, după verificarea documentelor de procedură, va încheia cu operatorii aerieni contracte de finanțare a ajutorului de stat, conform modelului cadru atașat prezentului anunț.

**6. Data, locul și modul de depunere a cererilor**

Cererile de ajutor de stat, împreună cu documentele doveditoare îndeplinirii criteriilor de eligibilitate menţionate la punctul 3 din prezentul anunț se vor depune electronic la adresa de e-mail :[office@transylvaniaairport.ro](mailto:office@transylvaniaairport.ro) începând cu data publicării anunțului, până la data de 15.10.2021, ora 23:59.

Evaluarea, selecţia companiilor aeriene şi transmiterea rapoartelor de validare de către Regia Autonomă „Aeroportul Transilvania Târgu Mureș”,se va efectua în termen de 5 zile lucrătoare, respectiv până la data de 22.10.2021.

Verificarea rapoartelor şi publicarea rezultatelor selecţiei se va face în termen de 5 zile lucrătoare de la data înregistrarii acestora la Consiliul Judeţean Mureş, respectiv până la data de 29.10.2021.

Incheierea şi semnarea contractelor se va face în termen de 10 zile lucrătoare de la data publicării rezultatelor selecţiei.

6. Formulare:

- Cerere solicitare ajutor de stat;

- Formular nr.1 “ Declaraţie pe propria răspundere privind respectarea standardelor de siguranţă”;

- Formular nr.2 “Declaraţie pe propria răspundere privind ajutoarele de stat acordate companiei aeriene în România”;

- Formular nr.3 “declaraţie pe propria răspundere privind Deciziile Comisiei Europene de recuperare a unui ajutor de stat”;

- Formular nr.4 “Declaraţie pe propria răspundere cu privire la neîncadrarea în categoria întreprindere în dificultate”;

- Formular nr 5 “ Angajament privind alocarea a cel puţin 50% din capacitatea de operare din anul 2019 la şi de la “Aeroportul Transilvania Târgu Mureş” pe o perioadă de 12 luni;

- Formular nr.6 “Angajament privind alocarea a cel puţin 20.000 locuri la şi de la “Aeroportul Transilvania Târgu Mureş” pe o perioadă de 12 luni;

- Formular nr.7 “Angajament privind efectuarea de zboruri regulate la şi de la “Aeroportul Transilvania Târgu Mureş” pe o perioadă de 12 luni”.

Toate documentele vor fi transmise în limba engleză și română și vor fi semnate de persoanele în drept.

Pentru a fi luată în evidență solicitarea ajutorului de stat, însoțită de documentația aferentă, este obligatorie confirmarea primirii acestora de către administratorul schemei.

Orice clarificări cu privire la apelul de solicitări trebuie trimise în timpul apelului de solicitări la următoarea adresa de e-mail: [office@transylvaniaairport.ro](mailto:office@transylvaniaairport.ro).

Potențialii beneficiari pot solicita clarificări similar modului de depunere a solicitării ajutorului de stat, sub sancțiunea neluării în considerare,până la data de 01.10.2021, ora 23:59 și va conține, sub aceeași sancțiune, indicarea faptului că aceasta constituie o solicitare de clarificare la prezentul anunț, datele de identificare ale solicitantului și adresa de corespondență. Răspunsurile la aceste solicitări se vor transmite pe aceeași cale cel târziu la data de 08.10.2021 și vor fi afișate/publicate pe pagina de internet a Consiliului Județean Mureș și a Regiei Autonome „Aeroportul Transilvania Târgu Mureș” la secțiunea dedicată anunțului.

PREȘEDINTE SECRETAR GENERAL

Péter Ferenc Paul Cosma

Întocmit: Grup de lucru conform Disp.310/2021:

Președinte: Alin Mărginean, director executiv

Membri: Monica Dohotariu, consilier

Rodica Mazilu, consilier

Friss Csaba, consilier

Kakasi Andras, consilier juridic